കേരളത്തില് ബട്ടര്ഫ്ളൈ എഫക്ട് നിര്ത്താതെയുള്ള മഴയ്ക്ക് പിന്നിലെ കാരണം പുറത്ത് വിട്ട് ശാസ്ത്രജ്ഞര് കേരളത്തില് നിര്ത്താതെ പെയ്യുന്ന മഴയ്ക്ക് പിന്നില് ബട്ടര്ഫ്ളൈ എഫക്ട് എന്ന് ശാസ്ത്രജ്ഞര്. ഇന്ത്യന് നോര്വീജിയന് ശാസ്ത്രജ്ഞര് നേച്ചര് ജേണലില് അടുത്തിടെ പ്രസിദ്ധീകരിച്ച പഠനത്തില് ഇവിടുത്തെ മഴയ്ക്ക് പിന്നിലെ കാരണമായി പ്രതിപാദിക്കുന്നത് ബട്ടര്ഫ്ളൈ എഫക്ട് എന്ന പ്രതിഭാസത്തെയാണ്. ഈ പഠനത്തില് ഇവിടെയുള്ള അതിശക്തമായ മഴയും ആര്ട്ടിക്കിലെ മഞ്ഞ് ദ്രുതഗതിയിലുള്ള ഉരുകുന്നതും തമ്മില് ബന്ധമുണ്ടെന്നും പറയുന്നു. ഇന്ത്യയില് നിന്ന് 9000 കിലോമീറ്റര് അകലെയാണ് ആര്ട്ടിക് സ്ഥിതി ചെയ്യുന്നത്. എന്താണ് ബട്ടര്ഫ്ളൈ എഫ്ഫക്റ്റ്? ഇവിടെ സംഭവിക്കുന്ന ചെറിയ മാറ്റം കൊണ്ടുപോലും വലിയ ഫലങ്ങള് ഉണ്ടാകുന്ന പ്രതിഭാസത്തെയാണ് ബട്ടര്ഫ്ലൈ എഫക്ട് എന്ന് പറയുന്നത്. നാഷണല് സെന്റര് ഫോര് പോളാര് ആന്ഡ് ഓഷ്യന് റിസര്ച്ചിലെ NCPOR അന്തരീക്ഷസമുദ്ര ഇടപെടലുകളെക്കുറിച്ചുള്ള പഠനത്തില് വിദഗ്ധനായ സൗരവ് ചാറ്റര്ജിയുടെ നേതൃത്വത്തിലാണ് ആര്ട്ടിക് സമുദ്രത്തിലെ മഞ്ഞുവീഴ്ചയും ഇന്ത്യന് വേനല്ക്കാല മണ്സൂണ് മഴയുടെ തീവ്രതയും തമ്മിലുള്ള ബന്ധം എന്ന തലക്കെട്ടിലുള്ള പഠനം നടത്തിയത്. ആഗോള താപനം വളരെ വേഗത്തില് ബാധിക്കുന്ന മേഖലയാണ് ആര്ട്ടിക് പ്രദേശങ്ങള്. എങ്ങനെയാണ് ഇത് ബാധിക്കുന്നത് എന്നതിനെ കുറിച്ച് ഇനിയും കൂടുതല് പഠനങ്ങള് നടത്തേണ്ടി വരും എന്നാണ് ശാസ്ത്രജ്ഞര് പറയുന്നത്. ഇന്ത്യയില് ഈ വര്ഷം പ്രതീക്ഷിച്ചതിലും അധിക മഴയാണ് ലഭിച്ചത്. കേരളം, ഉത്തരാഖണ്ഡ് തുടങ്ങിയ സംസ്ഥാനങ്ങളെ തീവ്രമായാണ് മണ്സൂണ് പെരുമഴ ബാധിച്ചത്. സാധാരണയായി ഒക്ടോബറിലാണ് തെക്കുപടിഞ്ഞാറന് മണ്സൂണ് വിടവാങ്ങുന്നത്. എന്നാല് 2018 മുതല് ഇങ്ങോട്ട് കേരളത്തില് ഓഗസ്റ്റ്, സെപ്റ്റംബര്, ഒക്ടോബര് മാസങ്ങളില് പെരുമഴയും വെള്ളപ്പൊക്കവും ഉണ്ടാകാറുണ്ട്. ഈ വര്ഷവും കേരളത്തില് മിക്കയിടങ്ങളിലും ഉരുള്പൊട്ടലും കനത്ത നാശനഷ്ടവും ആളപായവും സംഭവിച്ചും. ഇപ്പോഴും കേരളത്തില് മഴ തുടരുകയാണ്. കടലില് സംഭവിക്കുന്ന മഞ്ഞുരുക്കം അന്തരീക്ഷത്തില് വലിയ മാറ്റങ്ങളാണ് സൃഷ്ടിക്കുന്നത്. ആര്ട്ടിക് അന്തരീക്ഷത്തിലെ ഈ മാറ്റങ്ങള് പതിയെ ഏഷ്യയിലേക്കും വ്യാപിക്കുന്നു. ഇതാണ് ഇവിടുത്തെ കനത്ത മഴയ്ക്ക് പിന്നിലെ കാരണമായി ശാസ്ത്രജ്ഞര് പറയുന്നത്. ഇന്ത്യന് കാലാവസ്ഥ വകുപ്പിന്റെ മഴകണക്കും നാഷണല് സ്നോ ആന്ഡ് ഐസ് ഡാറ്റയുമാണ് പഠനത്തിന് വിധേയമാക്കിയത്.